Rozhodnutie Komisie
z 9. júla 1997
o spoločnom technickom nariadení týkajúcom sa všeobecných požiadaviek na pripojenie dátových koncových zariadení (DTE) k paketovým komutovaným verejným dátovým sieťam (PSPDNs) s rozhraniami X.25 podľa odporúčania CCITT
(Text s významom pre EHP)
(97/545/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/263/EHS z 29. apríla 1991 o aproximácii zákonov členských štátov, týkajúcich sa telekomunikačného terminálového zariadenia, vrátane vzájomného uznávania ich súladu [1], zmenenú a doplnenú smernicou 93/68/EHS [2], najmä na článok 6 ods. 2, druhá zarážka;
keďže Komisia prijala opatrenia určujúce typ koncových zariadení, pre ktoré je požadovaný spoločný technický predpis, ako aj ako aj súvisiaci rozsah jeho pôsobnosti;
keďže majú byť prijaté zodpovedajúce harmonizované normy alebo ich časti vykonávajúce základné požiadavky, ktoré majú byť základom pre spoločné technické predpisy;
keďže s cieľom zabezpečiť výrobcom kontinuitu prístupu na trhy, je potrebné zohľadniť prechodné ustanovenia týkajúce sa zariadení schválených podľa rozhodnutia Komisie 96/71/ES [3];
keďže po skončení prechodného obdobia by malo byť zrušené rozhodnutie 96/71/ES;
keďže spoločný technický predpis daný v tomto rozhodnutí je v súlade so stanoviskom ACTE,
PRIJALA TOTO ROZHODNUTIE:
Článok 1
1. Toto rozhodnutie sa bude uplatňovať pre koncové zariadenia určené na pripojenie k paketovým komutovaným verejným dátovým sieťam (PSPDNs) s rozhraniami X.25 podľa odporúčania CCITT s rýchlosťou prenosu dát signalizácie do 1920 kbit/s, využívajúcim rozhrania odvodené z rozhraní X.21 a X.21 bis podľa odporúčaní CCITT a zariadenia na ktoré sa vzťahuje harmonizovaná norma stanovená v článku 2 ods. 1.
2. Toto rozhodnutie ustanovuje spoločný technický predpis týkajúci sa všeobecných požiadaviek na pripojenie koncových zariadení uvedených v odseku 1.
Článok 2
1. Spoločný technický predpis musí zahŕňať harmonizovanú normu vypracovanú príslušným normalizačným orgánom implementujúcu v použiteľnej miere základné požiadavky uvedené v článku 4 písm. d) a f) smernice 91/263/EHS. Odkaz na túto normu je stanovený v prílohe.
2. Koncové zariadenia, ktorých sa týka toto rozhodnutie, musia spĺňať spoločný technický predpis uvedený v odseku 1, základné požiadavky uvedené v článku 4 písm. a) a b) smernice 91/263/ES a musia spĺňať požiadavky všetkých ostatných použiteľných smerníc, hlavne smerníc Rady 73/23/EHS [4] a 89/336/EHS [5].
Článok 3
Po notifikácii tohto rozhodnutia notifikované orgány určené na vykonávanie postupov uvedených v článku 9 smernice 91/263/EHS, vzhľadom na koncové zariadenia obsiahnuté článkom 1 ods. 1 tohto rozhodnutia, začnú používať alebo zabezpečia používanie harmonizovanej normy uvedenej v článku 2 ods. 1 najneskôr do jedného po notifikácii tohto rozhodnutia.
Článok 4
1. Rozhodnutie 96/71/ES sa zrušuje s účinnosťou jeden rok po notifikácii tohto rozhodnutia.
2. Koncové zariadenia, schválené podľa rozhodnutia 96/71/ES môžu byť naďalej uvádzané na trh a do prevádzky pod podmienkou, že takéto schválenie nie je udelené neskôr ako jeden rok po notifikácii tohto rozhodnutia.
Článok 5
Toto rozhodnutie je adresované členským štátom.
V Bruseli 9. júla 1997